
[bookmark: TextBodyBegin]Europski parlament,
–	uzimajući u obzir svoje prethodne rezolucije o Azerbajdžanu,
–	uzimajući u obzir članak 144. stavak 5. i članak 132. stavak 4. Poslovnika,
[bookmark: _GoBack]A.	budući da je Azerbajdžan pojačao represiju nad civilnim društvom, aktivistima i preostalim neovisnim medijima, kao što je Abzas Media, pritvaranjem i sudskim uznemirivanjem; budući da organizacije civilnog društva trenutačno navode gotovo 300 političkih zatvorenika u Azerbajdžanu; budući da se prema Indeksu slobode u svijetu organizacije Freedom House za 2024. Azerbajdžan ubraja među najmanje slobodne zemlje na svijetu, ispod Rusije i Bjelarusa;
B.	budući da su azerbajdžanske vlasti u srpnju 2023. uhitile Gubada Ibadoglua, političkog ekonomista i istaknutog predstavnika oporbe, koji je u pritvoru ostao do 22. travnja 2024., kada je premješten u kućni pritvor; budući da se njegovo zdravlje od uhićenja znatno pogoršalo zbog mučenja, nehumanih uvjeta u pritvoru i odbijanja pružanja odgovarajuće medicinske skrbi, čime je ugrožen njegov život;
C.	budući da je Ilhamiz Gulijev, borac za ljudska prava, proizvoljno uhićen 4. prosinca 2023. zbog sumnjivih optužbi za trgovinu drogom nakon što je kao zviždač svjedočio o tome da je policija manipulirala dokazima protiv kritičara vlade; budući da mu prijeti do 12 godina zatvora;
1.	apelira na Azerbajdžan da smjesta i bezuvjetno oslobodi Ilhamiza Gulijeva; napominje da je Gubad Ibadoglu pušten iz zatvora i stavljen u kućni pritvor te poziva vlasti da ukinu zabranu putovanja i odbace sve optužbe protiv njega; poziva Azerbajdžan da hitno osigura da liječnik kojeg sam odabere nad njim obavi neovisan liječnički pregled i da mu se omogući liječenje u inozemstvu;
2.	potiče Azerbajdžan da smjesta i bezuvjetno pusti na slobodu sve druge političke zatvorenike, uključujući Tofiga Jagublua, Akifa Gurbanova, Bahtijara Hadžijeva, borce za ljudska prava i novinare Ulvija Hasanlija, Sevindž Vagifgizi, Nargiz Absalamovu, Hafiza Babalija, Elnaru Gasimovu, Aziza Orudžova, Rufata Muradlija, Avaza Zejnalija, Elnura Šukurova, Alasgara Mamadlija, Farida Ismajilova te državljane EU-a i državljane drugih država;
3.	podsjeća azerbajdžanske vlasti na njihove obveze poštovanja ljudskog dostojanstva i temeljnih sloboda te ih poziva da stave izvan snage represivno zakonodavstvo kojim se neovisne nevladine organizacije i medije dovodi do granica zakona;
4.	smatra da aktualna kršenja ljudskih prava u Azerbajdžanu nisu u skladu s pripremama te zemlje za održavanje konferencije COP29; zahtijeva od organizatora da zajamče da su ljudska prava, temeljne slobode i učinkovito sudjelovanje civilnog društva u potpunosti ugrađeni i zajamčeni u Sporazumu zemlje domaćina;
5.	poziva Komisiju da razmotri suspenziju strateškog partnerstva s Azerbajdžanom u području energetike; ustraje u tome da se svaki budući sporazum o partnerstvu uvjetuje oslobađanjem svih političkih zatvorenika i poboljšanjem općeg stanja ljudskih prava u toj zemlji;
6.	poziva posebnog predstavnika EU-a za ljudska prava da zatraži sastanke s političkim zatvorenicima u Azerbajdžanu;
7.	ponovno poziva na uvođenje sankcija EU-a u okviru njegova globalnog režima sankcija u području ljudskih prava za azerbajdžanske dužnosnike koji su počinili teška kršenja ljudskih prava;
8.	nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku, državama članicama te predsjedniku, vladi i parlamentu Republike Azerbajdžana.

